**IZVJEŠĆE O RADU DRUŠTVA U 2022. GODINI**

Rad Društva u protekloj 2022. godini najlakše je opisati kroz provođenje aktivnosti u protekloj godini.

**Okupljanje i obavještavanje članstva** je ustaljena i vrlo važna aktivnost Društva. Naime svi članovi znaju da Društvo poštuje obznanjeno radno vrijeme i ribiči dolaze u zajedničke prostorije na „čašicu razgovora“, izmjenjuju ribička iskustva, daju prijedloge o radu. Naravno „padne“ tu i pokoja partija bele, a i po koji fiš paprikaš.

Ovom prilikom želimo pozvati što veći broj naših članova da posjećuju prostorije Društva u cilju što boljeg informiranja o svemu što se ribolova tiče.

Obavještavamo naše članove kao i ostale ribolovce da Društvo ima vrlo aktivnu FB stranicu (fb šrd drava osijek ) , a obavijesti i zanimljivosti koje se tiču ribolova mogu pratiti i na profilu Društva : google srd drava osijek !

U cilju što boljeg informiranja rada Društv,a kao i promidžbe športskog ribolova u cijelosti, Društvo će na svojoj vrlo posječenoj web stranici, <https://drava-srd.hr> ***otvoriti i BLOG many.***

Ovim putem pozivamo sve športske ribolovce da se aktivno uključe u promidžbu športskog ribolova putem naših stranica, te da svojim konstruktivnim prijedlozima daju svoj doprinos i u rješavanju eventualnih problema- kako u radu našeg Društva tako i u organizaciji športskog ribolova u cijelosti.

Za zaprimanje svih obavijesti na raspolaganju Vam je naša e adresa srd.drava2017@gmail.com, kao i messenger naše FB platforme i Viber službenog telefona 091 4499715.

**Prodaja ribolovnih dozvola** je jedna od temeljnih zadaća Društva. Covid pandemija i proglašene obvezujuće mjere pravile su određene probleme, ali na broj prodanih ribolovnih dozvola najviše je u negativnom smislu uticala neopravdana blokada naše aplikacije za prodaju ribolovnih dozvola- od strane Zajednice ŠRD Osijek.

**Početkom 2022. godine Zajednica ŠRD Osijek blokirala** (zabranila) nam je prodaju ribolovnih dozvola i to bez prethodne najave, jer smo na našoj FB stranici izvijestili članstvo da ćemo zamjenu članskih iskaznica za članove Društva financirati iz sredstava članarine Društva.

IO ŠRD DRAVA je na svoj sjednici održanoj 29.12.2021. godine donio paket mjera koje imaju za cilj dugoročan razvoj sportskog ribolova.

Mjere se odnose na dvije generacije naših članova ribiča. Prvo, oni su podrška  sadašnjim članovima, od kojih je veliki broj umirovljenika s niskim primanjima. Drugo, one pripremaju međugeneracijski prijenos sportskog ribolova, mobilizaciju djece, mladih i njihovih roditelja.

Podršku dajemo na sljedeći način. Omogućujemo:

* prodaju dozvola na više rata, podjelu kalendara i kapa, povoljan smještaj i besplatan vez za čamac (što radimo već više godina), te, najnovije, pokrivamo trošak ishođenja trajnih članskih iskaznica (u čemu nismo jedini u Republici Hrvatskoj),
* za djecu naših članova osigurali smo besplatne članske iskaznice, šapove za pecanje, majice, kape,
* provodimo program edukacije i motivacije malih ribolovaca.

Provedbu tih mjera osiguravamo na više načina – iz sredstava od članarine, donacijama u vidu besplatne izrade kalendara i drugih promotivnih materijala, projektima koje provodimo uz podršku Grada Osijeka, a imamo mogućnost našim članovima osigurati povoljan smještaj u našem domu na Ušću.

Sve navedeno, pa ni mjera kojom smo namjeravali financirati zamjenu članskih iskaznica, je područje djelovanja društva u skladu sa Statutom društva i nije ni u kojem dijelu u suprotnosti sa Statutom Zajednice niti s Odlukom HŠSR u vezi zamjene trajnih članskih iskaznica. Odluka HŠSR, po našem razumijevanju, kaže da se isto neće financirati iz sredstava ribolovnih dozvola – to je bitno.!!

Dana 5.siječnja 2022. Godine UO Zajednice ŠRD-Osijek je donesao Odluku da zamjenu članskih iskaznica plaća ribič i da se zamjena iskaznica ne može financirati iz članarina društava.

Još jedanputa podsjećamo, da smo objavu na našoj FB stranici istaknuli krajem 2021. godine (dakle petnaestak dana prije početka prodaje ribolovnih dozvola), te je bilo više nego dovoljno vremena da nas se obavijesti ukoliko je to predstavljalo smetnju.

Umjesto toga predsjednik Zajednice ŠRD Osijek, je, kako sam kasnije kaže, samostalno odlučio da se naša aplikacija za prodaju ribolovnih dozvola blokira i time društvu onemogući rad – prodaja ribolovnih dozvola.

Odluke i Statut Zajednice ŠRD-Osijek smo uvijek podržavali **i poštivali**, ali se ne možemo složiti sa time da nam se prvo zabrani prodaja ribolovnih dozvola, a tek naknadno donese odluka kojom se regulira način financiranja zamjene članski iskaznica.

Zbog ovakvog, po našem mišljenju, potpuno nepotrebnog postupka Zajednice, izgubili smo velik broj članova koji su došli u Društvo kupiti dozvolu, a koju mi nismo mogli prodati, jer nam je aplikacija za prodaju ribolovnih dozvola bila blokirana.

**U prošloj 2022. Godini Društvo je uvelo i jednu novost** kada je u pitanju prodaja ribolovnih dozvola. Izradili smo QR kod za sve vrste dozvola, a što je dalo pozitivne rezultate. Međutim, stvarne rezultate ovog načina prodaje ribolovnih dozvola moći ćemo sagledati tek početkom slijedeće godine kada je i prodaja ribolovnih dozvola najintenzivnija.

Ovaj način omogućava prodaju ribolovnih dozvola na „daljinu“ a što će biti posebna pogodnost za one ribolovce koji kupuju dnevne ribolovne dozvole.

**U prošloj 2022. Godini Društvo je provodilo dva projekta** sa malim ribolovcima, u suradnji sa dvjema osnovnim školama. Sa OŠ Ljudevita Gaja projekt „Sačuvajmo naše vode- škola za male ribolovce“ i OŠ Vijenac Osijek projekt „Riba ribi grize rep“.

U provedbi projekata bilo je uključeno oko sedamdesetero osmoškolaca. Provedbom ovih projekata Društvo želi :

1. Ojačati svijest mladih, djece i onih koji obrazuju mlade (škole, roditelji) o ulozi sportskog ribolova i ribolovaca u očuvanju i razvijanju vodnog bogatstva radi očuvanja i održivog razvoja prirodnih resursa.
2. Doprinijeti razvijanju i usvajanju ljubavi prema prirodi i provođenju slobodnog vremena u prirodi.
3. Povećati broj članova ŠRD Drava mlađe dobi, educiranih i senzibiliziranih za očuvanje prirode, posebno ribljeg fonda i čistoće obale rijeke.
4. Ojačati svijest mladih o važnosti sakupljanja otpada i brige o čistoći riječnih obala
5. Pridonijeti promociji Grada Osijeka- kao grada športskog ribolova, sudjelovanjem u obilježavanju Međunarodnog dana rijeke Drave.

Sa posebnim zadovoljstvom ističemo da smo u prošloj godini bili partneri Udruzi veterana 3. gardijske brigade „Kune“ u provedbi njihovog projekta „Ribolovom protiv PTSP-a“.

Ribolov ima terapijsku ulogu.

Danas se to bez ikakve dvojbe može reći, iskustveno govoreći, ribolovci, branitelji imaju znatno manji broj posjeta psihijatrima od ostalih.

Nadamo se da će se suradnja sa Udrugom veterana 3. gardijske brigade „Kune“ nastaviti i u ovoj godini a sve sa ciljem omasovljenja i promidžbe športskog ribolova, osobito hrvatskih branitelja te uključivanjem hrvatskih branitelja u rad sa mlađim kategorijama ribiča.

**Tradicionalno natjecanje članova društva** održano je u subotu 1. listopada u našem domu na ušću Drave u Dunav. Sudjelovalo je 45 natjecatelja.

Posebno želimo istači da se klupsko natjecanje društva financira iz sredstava članarina društva, a što kao društvo zahtijevamo da se primjenjuje i kod održavanja ostalih natjecanja, a ne da se ona financiraju iz novaca ribolovne dozvole- jer su ta sredstva strogo namjenska i mogu se koristiti isključivo na način propisan Zakonom o slatkovodnom ribarstvu i njegovim podzakonskim propisima I

Ovom prigodom želimo posebno istaći da su na natjecanju-druženju sudjelovali i pripadnici Udruge 3. gardijske brigade „Kune“ koji su sve sudionike počastili sa nezaboravnim čobancem, na čemu im se od srca zahvaljujemo !

I ovoga puta pobijedio je naš poznati ribolovac Ladić Jozo, komu od srca čestitamo, a svim drugim sudionicima želimo puno sreće dogodine.

**Aktivno sudjelujemo u radu Zajednice ŠRD Osijek,** ali i ovaj puta moramo utvrditi da nismo uspjeli približiti naše stavove politici zajednice, po pitanju organizacije i unapređenja športskog ribolova na našim vodama. ŠRD Drava podržava rad ribočuvarske službe, na neki način podržavamo i poribljavanje naših voda, postavljanje smuđevskih i somovski gnijezda, ali se glasno i nedvosmisleno protivimo da se s novcem od ribolovnih dozvola financira rad Zajednice, rad Saveza OBŽ-a, kao i kojekakva natjecanja! Navedene aktivnosti potrebno je financirati iz članarina ribolovnih društava. Iz tog razloga Društvo nije glasalo za usvajanje proračuna Zajednice za 2021. Godinu, kao i za prijedlog Proračuna Zajednice ŠRD Osijek za 2022. godinu.

Opširno obrazloženje naših odluka javno smo predočili na našoj web stranici (<https://drava-srd.hr>) pa ih ne želimo ponavljati.

**Ribarski, kultno mjesto ŠRD „DRAVA“ OSIJEK D.G.** Na Skupštini Društva održanoj dana 14.10. 2022.godine donesena je Odluka o obnovi i prodaji jednog dijela zgrade – Stari dom.

Do realizacije Odluke Skupštine u 2022. Godini nije došlo jer je etažiranje zgrade potrajalo duže od očekivanoga.

Ipak, uspjelo se odrediti strateškog partnera, tvrtka Asbor, u vlasništvu gosp. Boras Zdenka i ove godine potpisati Ugovor o prodaji i obnovi, a koji je u cijelosti isti kako je to bilo prezentirano na Skupštini Društva 14.10.2022. godine.

Obnova zgrade treba započeti ove godine, a prema Ugovoru završiti za pet godina, 2028. godine.

Za ostvariti dugoročno zacrtane ciljeve koji su usmjerene ka boljitku ribičke zajednice moramo pronaći i način na koji zacrtano i ostvariti. (strategija)

**Strategija djelovanja ribolovnog Društva-razlozi neophodnosti izrade dokumenta**

Strategija djelovanja se izrađuje za 5-10 godišnje razdoblje kako bismo, resurse koje imamo, na najbolji mogući način koristili za boljitak Društva, članova i naših voda.

Športsko ribolovno društvo „Drava“ Osijek D.G. utemeljeno je prije gotovo 100 godina. Bogato iskustvo u radu na području športskog ribolova, uvidi, znanje i prijenos znanja novim generacijama, prisutnost na vodama, resursi koje imamo, te vidljivost u javnosti koji smo stekli, ujedno su i naša odgovornost. Kako time pridonosimo na dobro Društvu, našim članovima i boljitku naših voda i ribljeg fonda.

Svjesni da sam entuzijazam, ljubav za vode i ribe nisu dovoljni, jer brojnost i sofisticirana „opremljenost“ ribolovaca je takva da neminovno dovodi do uništenja ribljeg blaga, a da i ne spominjemo koliku štetu čini lov ribe nedozvoljenim sredstvima, lov ribe za vrijeme lovostaja, lov ribe ispod mjere… Također smo svjesni da imamo ograničene kapacitete i da kao ribolovno društvo možemo samo ograničeno utjecati na temeljnu misiju ovlaštenika ribolovnog prava- a to je očuvanje prirode i okoliša te razvitak športskog ribolova.

Strategiju razvoja izrađujemo zajednički, polazeći od usuglašavanja naše vizije i pojašnjavajući si na koji način mi kao Društvo, možemo i želimo, pridonositi toj viziji – što je pri tome naša misija (zadaća koju provodimo). Zajednički analiziramo situaciju - gdje se nalazimo sada i gdje želimo stići, čemu težimo i kakav kvalitativan skok, u odnosu na postojeće stanje, želimo postići (vizija). Što Društvo nudi, kome i s kojim ciljem? Na temelju toga odredimo si jedan, dva li tri dugoročna cilja na kojima ćemo raditi.

Ovim bi strateškim planom pojasnili sebi i zacrtali, možda neki mali, ali ključan, iskorak – iskorak k ostvarivanju kvalitetnih pomaka ribičke zajednice, a ne samo članova ŠRD Drava! Mi to, kao malo tko iz naše ribičke zajednice, možemo učiniti.

Sam proces izrade Strategije uključuje što više aktivnih članova, simpatizera, znalaca (struke) a, obično se provodi, uz pomoć stručnjaka koji brine o procesu i pomaže sažeti dokument da bude jasan i ostvariv, da bude zanimljivo i poticajno!